Fis-7 ta' Ottubru 2015, il-Kumitat tar-Rappreżentanti Permanenti tal-Kunsill (Coreper) approva l-ftehimiet bejn il-presidenza Lussemburgiża u rappreżentanti tal-Parlament Ewropew għall-aġġornament tar-regoli tas-suq intern għal tagħmir protettiv personali, apparat tal-gass u trasport bil-kejbil biex titjieb aktar is-sikurezza tal-konsumatur u jiġu żgurati kondizzjonijiet ekwivalenti ta' kompetizzjoni għall-kumpaniji. Ir-regoli l-ġodda huma maħsuba wkoll għat-titjib tas-sorveljanza tas-suq minn awtoritajiet pubbliċi mingħajr ma jiġu imposti piżijiet u spejjeż bla bżonn fuq l-industrija. Il-Viċi Prim Ministru u Ministru tal-Ekonomija tal-Lussemburgu Etienne Schneider, qal: "Ninsab konvint li l-politika tas-suq intern u l-politiki ta' protezzjoni tal-konsumatur huma intrinsikament marbuta ma' xulxin u għandhom imorru id f'id. Il-ftehimiet dwar dawn ir-regoli l-ġodda huma eżempju eċċellenti tal-applikazzjoni tal-prinċipji ta' Regolamentazzjoni Aħjar li l-presidenza Lussemburgiża hija impenjata li tippromwovi fi ħdan is-suq uniku". Tagħmir personali protettiv It-tagħmir personali protettiv huwa maħsub biex jipproteġi kontra kull tip ta' periklu (eż. sħana, fjammi, sustanzi kimiċi, partiċelli li jtiru, xokkijiet mekkaniċi, eċċ) li jseħħ f'ambjenti differenti, kemm jekk id-dar, fuq ix-xogħol jew waqt attività sportiva. Xi eżempji jinkludu: protezzjoni għar-ras/il-widnejn/l-għajnejn (elmi, earmuffs, nuċċalijiet), protezzjoni għan-nifs (maskri kontra l-gass u t-trab), protezzjoni għall-ġisem (ilbies li jipprovdi protezzjoni kontra sustanzi kimiċi, ilbies għall-motoċiklisti u ġkieket b'viżibilità għolja), protezzjoni għall-idejn/ir-riġlejn/is-saqajn (ingwanti tal-ġardinaġġ, kuxxinetti għall-irkopptejn, żraben ta' sikurezza). L-ingwanti għall-forn huma inklużi fl-ambitu ta-regolament il-ġdid; madankollu, l-ingwanti għall-ħasil tal-platti għall-użu domestiku ser jibqgħu barra minn dan l-ambitu. Ir-regolament il-ġdid ser jaġġorna r-regoli attwali skont id-direttiva 89/686/KEE. Huma japplikaw għal kull oġġett individwali maħsub li jitqiegħed u/jew tqiegħed fis-servizz għall-ewwel darba fis-suq tal-UE. Jistipulaw ir-rekwiżiti tas-saħħa u s-sikurezza u jistabbilixxu l-proċeduri ta' valutazzjoni tal-konformità li għandhom jiġu osservati mill-manifatturi. Il-proċeduri jiddependu mill-gravità tar-riskju involut. It-"tikketta CE" titwaħħal fuq prodotti li jkunu konformi ma' dawn ir-rekwiżiti essenzjali u armonizzati tas-saħħa u s-sikurezza. Tagħmir tal-gass L-objettiv tar-regolament il-ġdid huwa li jiżgura li t-tagħmir tal-gass u l-aċċessorji tiegħu jissodisfaw rekwiżiti armonizzati li jipprevedu livell għoli ta' protezzjoni tas-saħħa u s-sikurezza ta' persuni, annimali domestiċi u proprjetà u użu razzjonali tal-enerġija. Tagħmir tal-gass tipiku li juża fjuwils gassużi li jinkludi bojlers, kukers/fran/barbikjus u apparat tal-gass għat-tisħin ta' barra. Skont ir-regolament il-ġdid, kemm l-apparati tal-gass u l-aċċessorji tagħhom ser jirċievu dikjarazzjoni ta' prestazzjoni standard tal-UE u għalhekk jaqgħu taħt l-istess reġim. Ir-regolament ser jaġġorna r-regoli attwali taħt id-Direttiva rigward Tagħmir li juża l-Gass (2009/142/KE). Dawn japplikaw għal tagħmir li jitqiegħed fis-suq tal-UE u/jew fis-servizz għall-ewwel darba. Installazzjonijiet ta' trasport bil-kejbil It-tipi ewlenin ta' installazzjonijiet ta' trasport bil-kejbil huma funikulari, gondoli, chairlifts li jinqalgħu, chairlifts b'maqbad fiss, linji tat-tramm tal-ajru, funitels, installazzjonijiet ikkombinati (magħmula minn diversi tipi ta' trasport bil-kejbil, bħall-gondoli u ċ-chairlifts) u d-drag lifts. Bħalissa, ir-rekwiżiti ta' konformità tagħhom dwar is-sikurezza, l-ambjent u s-suq huma koperti mid-direttiva 2000/9/KE. It-trazzjoni b'kejbil u l-funzjoni tat-trasport tal-passiġġieri huma l-kriterji prinċipali li jistabbilixxu l-kamp ta' applikazzjoni tad-direttiva, li hija applikabbli għal installazzjonijiet mibnija jew imqiegħda fis-servizz mit-3 ta' Mejju 2004 'l quddiem. Ir-regolament il-ġdid ser jissostitwixxi d-direttiva 2000/9/KE sabiex tiġi żgurata aktar konsistenza fil-leġislazzjoni dwar l-armonizzazzjoni tal-UE għall-prodotti industrijali. L-installazzjonijiet ta' trasport bil-kejbil huma prodotti uniċi adattati għall-kondizzjonijiet lokali u marbuta ma' infrastruttura fissa u makkinarju mobbli. Il-komponenti ta' sikurezza u s-sottosistemi huma soġġetti għar-regoli dwar il-moviment liberu tal-merkanzija u għall-valutazzjoni tal-konformità u għad-Dikjarazzjoni ta' Konformità. Il-passi li jmiss It-tliet regolamenti ser jiġu ppreżentati għal vot fl-ewwel qari fil-Parlament Ewropew u l-adozzjoni formali mill-Kunsill qabel il-pubblikazzjoni tagħhom fil-Ġurnal Uffiċjali tal-UE. Abbozz ta' regolament dwar tagħmir protettiv personali Abbozz ta' regolament dwar apparat li jaħraq fjuwils tal-gass Abbozz ta' regolament dwar l-installazzjonijiet tat-trasport bil-kejbil